B. Bugár, podpredseda NR SR: (2005-05-18):
Otváram všeobecnú rozpravu a pýtam sa, či sa hlási niekto z poslancov ústne do rozpravy. Konštatujem, že nie. Vyhlasujem rozpravu za skončenú a zároveň prerušujem rokovanie o tomto bode programu. Budeme pokračovať prvým čítaním o návrhu skupiny poslancov Národnej rady Slovenskej republiky na vydanie zákona, ktorým sa upravuje zmena postavenia umeleckých fondov (tlač 1126). Návrh na jeho pridelenie výborom máte v rozhodnutí pod číslom 1129. Dávam slovo znovu poslancovi Branislavovi Opaternému, aby za skupinu poslancov návrh odôvodnil. Nech sa páči. B. Opaterný, poslanec: Ďakujem za slovo, pán predsedajúci. Vážené kolegyne, vážení kolegovia, podľa súčasnej právnej úpravy umelci, na ktorých sa vzťahuje zákon č. 13/1993 Z. z. Národnej rady Slovenskej republiky, sú okrem 19-percentnej dane z príjmu povinní odvádzať aj ďalšie 2 % z príjmu príslušnému umeleckému fondu. Tak vznikla skupina obyvateľov, ktorá je z daňového hľadiska znevýhodnená na základe druhu vykonávanej činnosti. Takýto stav nie je v súlade so zámerom daňovej reformy a predkladaný zákon vychádza z právnej úpravy platnej v Českej republike, v ktorej podobné umelecké fondy zrušili už v roku 1993, a napriek tomu sa rozhodne nedá povedať, že by rozvoj českej kultúry zaostával za Slovenskom, skôr opak je pravdou. V predkladanom zákone sú dva okruhy problémov: Prvý je, že postihnutí umelci musia odvádzať 2 % zo svojho príjmu do príslušných fondov. Pokladáme to za diskrimináciu tejto skupiny obyvateľov a snažíme sa ju týmto zákonom odstrániť. Druhý okruh problému je, ako prípadne naložiť s majetkom príslušných fondov. Nechali sme sa inšpirovať úpravou, ako som už spomínal, platnou v Českej republike, ale v tomto bode si myslím, že akékoľvek riešenie, ku ktorému by konsenzom dospela Národná rada Slovenskej republiky, by bolo dobré, lebo je to jednorazové riešenie, ako naložiť s týmto majetkom. A myslím si, že nebude typ tohto riešenia ovplyvňovať budúcnosť. Rád by som sa vrátil k tým 2 %. Často sa hovorí, že situácia slovenskej kultúry nie je dobrá. Iste je to vec názoru, ja takisto nepokladám za dobré, keď rôzne reality šou majú oveľa vyššiu sledovanosť než programy, ktoré sú skutočne umelecky na výške, sú dobré, sú hodnotné. Ale prvá vec je, že nemôžem svoje predstavy o kultúre vnucovať za cudzie peniaze ľuďom, ktorí majú iné predstavy. Môžeme im ísť príkladom, môžeme im vysvetľovať, ale nemôžeme im niečo nakazovať. Druhá vec, aj keď by sme prijali názor, že kultúra je isté verejné bohatstvo, verejný záujem, jej kvalita, asi ťažko by sme mohli súhlasiť s názorom, že práve umelci, ktorí už vlastne tou svojou tvorbou prispievajú nejakým spôsobom k tej kultúre, sú ešte navyše postihnutí tým, že musia viac odvádzať na podporu kultúry ako ostatné obyvateľstvo. Lebo keby sme pristúpili na takýto princíp, potom môžem menovať veľa ďalších oblastí, v ktorých tiež Slovensko nie je na tom dobre – veda a výskum, školstvo atď. A predpokladám, že by sme asi nepresadili názor, že na vedu a výskum treba dávať 2 % z platu výskumných pracovníkov, že na školstvo treba dávať 2 % z príjmu učiteľov atď. Takže zamyslime sa, prosím vás, spoločne nad tým – prečo diskriminovať umelcov? – a pomôžme im. Ďakujem.